Käsmu
Käsmu (saksa keeles Kasperwiek, Hasterwieck) on küla Lääne-Virumaal Haljala vallas Käsmu poolsaarel. Enne Eesti omavalitsuste haldusreformi 2017. aastal kuulus küla Vihula valda. Käsmust läheb maantee lõunasse. Seda mööda saab minna lähimatesse asulatesse, milleks on kagus Käsmu lahe lõunatipus olev Võsu ja edelas Eru lahe lõunatipus olev Eru. Aastail 1884–1931 tegutses seal Käsmu merekool. Külas ehitati ka laevu ning Käsmu laht on olnud üks Põhja-Eesti tähtsamaid laevade talvitumispaiku. Ettevõte Käsmu Laevaomanikud oli 1930. aastatel Eesti suuruselt teine reeder. 2000. aasta rahvaloenduse andmeil elas külas 105 elanikku. 21. sajandil on külaelanike arv pidevalt kasvanud. Käsmu on oma valla ainus kasvava elanike arvuga küla (2018. aastal 163 elanikku). Käsmus toimub muusikafestival Viru Folk.